CELEX: 32010R0498
Language: sk
Date: 2010-06-09 00:00:00
Title: Nariadenie Komisie (EÚ) č. 498/2010 z  9. júna 2010 , ktorým sa zakazujú rybolovné činnosti plavidlám s kruhovými záťahovými sieťami plaviacim sa pod vlajkou Francúzska alebo Grécka alebo registrovaným vo Francúzsku alebo v Grécku, ktoré lovia tuniaka modroplutvého v Atlantickom oceáne východne od 45° západnej dĺžky a v Stredozemnom mori

10.6.2010   
            
            
               SK
            
            
               Úradný vestník Európskej únie
            
            
               L 142/1
            
         NARIADENIE KOMISIE (EÚ) č. 498/2010
   z 9. júna 2010,
   ktorým sa zakazujú rybolovné činnosti plavidlám s kruhovými záťahovými sieťami plaviacim sa pod vlajkou Francúzska alebo Grécka alebo registrovaným vo Francúzsku alebo v Grécku, ktoré lovia tuniaka modroplutvého v Atlantickom oceáne východne od 45° západnej dĺžky a v Stredozemnom mori
   EURÓPSKA KOMISIA
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva (1), a najmä na jeho článok 36 ods. 2,
   keďže:
   
               (1)
            
            
               V nariadení (EÚ) č. 53/2010 zo 14. januára 2010, ktorým sa na rok 2010 stanovujú rybolovné možnosti pre určité populácie rýb a skupiny populácií rýb uplatniteľné vo vodách EÚ a pre plavidlá EÚ vo vodách, v ktorých sa vyžaduje obmedzovanie výlovu, a ktorým sa menia a dopĺňajú nariadenia (ES) č. 1359/2008, (ES) č. 754/2009, (ES) č. 1226/2009 a (ES) č. 1287/2009 (2) sa stanovuje množstvo tuniaka modroplutvého, ktoré sa môže vyloviť v Atlantickom oceáne východne od 45° západnej dĺžky a Stredozemnom mori rybárskymi plavidlami Európskej únie.
            
         
               (2)
            
            
               V nariadení Rady (ES) č. 302/2009 zo 6. apríla 2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori, ktorým sa mení a dopĺňa nariadenie (ES) č. 43/2009 a zrušuje nariadenie (ES) č. 1559/2007 (3) sa od členských štátov požaduje, aby informovali Komisiu o individuálnych kvótach pridelených svojim plavidlám, ktoré majú dĺžku nad 24 metrov.
            
         
               (3)
            
            
               Spoločná rybárska politika je určená na zabezpečenie dlhotrvajúcej životaschopnosti rybárskeho odvetvia prostredníctvom udržateľného využívania živých vodných zdrojov založeného na prístupe preventívnosti.
            
         
               (4)
            
            
               V súlade s článkom 36 ods. 2 nariadenia (ES) č. 1224/2009, ak Komisia na základe informácií, ktoré majú členské štáty alebo z vlastnej iniciatívy zistí, že rybolovné možnosti Európskej únie, členského štátu alebo skupiny členských štátov sa považujú za vyčerpané, informuje o tom dotknuté členské štáty a zakáže rybolovné činnosti pre príslušnú oblasť, výstroj, populácie, skupinu populácií alebo flotilu, ktorá sa podieľa na týchto špecifických rybolovných činnostiach.
            
         
               (5)
            
            
               Podľa informácií, ktoré má Komisia k dispozícii sa rybolovné možnosti pre tuniaka modroplutvého v Atlantickom oceáne východne od 45° západnej dĺžky a v Stredozemnom mori udelené plavidlám s kruhovými záťahovými sieťami plaviacim sa pod vlajkou alebo registrovaných vo Francúzsku alebo v Grécku považujú za vyčerpané dňa 9. júna 2010.
            
         
               (6)
            
            
               Je preto nevyhnutné, aby Komisia od 10. júna 2010, 00:00 hod, zakázala lov tuniaka modroplutvého v Atlantickom oceáne východne od 45° západnej dĺžky a v Stredozemnom mori plavidlami s kruhovými záťahovými sieťami plaviacimi sa pod vlajkou alebo registrovanými vo Francúzsku alebo v Grécku.
            
         PRIJALA TOTO NARIADENIE:
   Článok 1
   Lov tuniaka modroplutvého v Atlantickom oceáne východne od 45° západnej dĺžky a v Stredozemnom mori plavidlami s kruhovými záťahovými sieťami plaviacimi sa pod vlajkou alebo registrovanými vo Francúzsku alebo v Grécku sa od 10. júna 2010, 00:00 hod, zakazuje.
   Od rovnakého dátumu sa taktiež zakazuje uchovávať na palube, umiestňovať do klietok na výkrm alebo chov, vykonávať prekládku, prevoz alebo vykládku úlovkov z týchto populácií vylovených týmito plavidlami.
   Článok 2
   Nadobudnutie účinnosti
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné vo svojej celistvosti a priamo uplatniteľné vo všetkých členských štátoch.
      V Bruseli 9. júna 2010
      
         
            Za Komisiu v mene predsedu
         
         Maria DAMANAKI
         
            členka Komisie
         
      
   
   
      (1)  Ú. v. EÚ L 343, 22.12.2009, s. 1.
   
      (2)  Ú. v. EÚ L 21, 26.1.2010, s. 1.
   
      (3)  Ú. v. EÚ L 96, 15.4.2009, s. 1.